**"מבעד לצללים"**

**סיפור חייהן המקצועיים והתעסוקתיים של נשים עיוורות ולקויות ראייה בעולם העבודה בישראל**

**"Through The Shadows": Professional and Vocational Life Stories of Blind and Visually-Impaired Women in the Labor World in Israel**

חיבור לשם קבלת התואר "דוקטור לפילוסופיה"

מאת:

 אלה סלמן

ת.ז. 022718050

הפקולטה למדעי הרוח ע"ש לסלי וסאלי אנטין

בית הספר למדעי-התרבות ע"ש שירלי ולזלי פורטר

הוגש לסנאט של אוניברסיטת תל אביב

תל אביב שבט, התשפ"א

**תקציר**

במחצית השנייה של המאה העשרים חלה עלייה דרמטית בשיעור השתתפותן של נשים בשוק העבודה, ובפרט נשים עם מוגבלות. למרות זאת, הערכות אחרונות מדווחות על כך שאחוזי האבטלה ואי-ההשתתפות של אנשים ונשים עם מוגבלות בשוק העבודה גבוהים בהרבה מאלה של כלל האוכלוסייה. אף על פי שאנשים עם מוגבלות מהווים כ-15% מהאוכלוסייה בעולם ו-17% מאוכלוסיית מדינת ישראל, אחוז האבטלה של בעלי מוגבלויות פיזיות עומד על כ-46% ואחוזי האבטלה של בעלי מוגבלויות נפשיות ושכליות מגיעים עד ל-75%‑80% (World Health Organization, 2015; הלשכה המרכזית לסטטיסטיקה, 2015; אלפסי-הנלי, 2015). חוקרים וקובעי מדיניות במדינות רווחה שונות לא נותרו אדישים מול תופעה זו ופעלו ליצירת תוכניות רווחה לשילוב אנשים עם מוגבלות בעולם העבודה. התוכניות התבססו על התפיסה כי השילוב התעסוקתי נועד לעזור לאדם עם מוגבלות לרכוש הרגלי עבודה, מיומנויות חיים ומיומנויות חברתיות הנחוצות להשתלבותו בעולם העבודה ובחברה בכלל (Barnes & Mercer, 2010; Rimmerman, 2013).

בהתאם לכך, במשך שנים רבות בעיית התעסוקה של אנשים עם מוגבלות נתפסה בעיקר כבעיה של שילוב תעסוקתי ומציאת מקום עבודה, ולא אפשרה שיח מעצים של התפתחות, שינוי ולמידה מעמיקה של האדם עם המוגבלות את עצמו אל מול עולם העבודה (Davis, Delman & Duperoy, 2013). שיח זה לא התאפשר בין השאר משום שלמרות ההגדרות האובייקטיביות לכאורה למונח "מוגבלות", בהן כאלה המשמשות לקביעת זכאות לתוכניות תמיכה שונות (רופמן וערן, 2009), מחקרים מראים שהגדרות אלה אינן מספקות לחקר המוגבלות כתופעה אישית וחברתית, שיש לה השלכות שונות בתחומי חיים מגוונים: תעסוקה, משפחה, פנאי, דיור ומרחב ציבורי. מחקרים רבים מצביעים על כך שמוגבלות היא תופעה רב-ממדית המשתנה במהלך החיים, ועל כך שמדידה של מוגבלות מחייבת גם הערכה עצמית של בעלי המוגבלות באשר למצבם (Garland-Thomson, 2002; Morris, 1991; Oliver, 1990; Wendell, 1996). השימוש בהגדרה עצמית מאפשר לזהות טוב יותר את האנשים המתקשים בתפקוד היום-יומי בגין לקות מתמשכת כלשהי, שרובם אינם זקוקים לסיוע כספי ישיר מהמדינה או להתאמה סביבתית שתאפשר להם להשתלב בקהילה ובחברה.

במחקר זה אבקש להתמקד בהערכתן ובהגדרתן העצמית של נשים עם עיוורון ולקות ראייה את מצבן בעולם העבודה בישראל. אתייחס לאופן שבו תפיסות תרבותיות של עבודה, של מוגבלות ושל תפקיד האישה עם המוגבלות בתוך מערכת העבודה השפיעו על עיצוב תוכניות טרום תעסוקתיות המזינות ומעצבות את עולם התעסוקה, כמו גם עיצוב התכניות התעסוקתיות עצמן לשילוב נשים אלו בעולם העבודה בישראל. דרך התמקדותי בנשים עם לקויות הראייה אבקש לדון בהשפעתן של תפיסות פמיניסטיות על עיצוב תפיסת המוגבלות, תוך התייחסות לגורמי השפעה כלכליים, ארגוניים, פוליטיים ותרבותיים וליחסי הגומלין ביניהם. במקביל לדיון על אודות גורמי ההשפעה והתוכניות התעסוקתיות, אדון גם בחוויותיהן של הנשים העיוורות ולקויות הראייה עצמן ואשאל כיצד להערכתן תופסים מעצבי המדיניות בישראל ומיישמיה את מקומה של האישה עם המוגבלות בעולם העבודה, וכיצד משפיעות תפיסות אלו על המדיניות שיוצאת תחת ידיהם. במחקר אבקש להתבסס על שני גופי ידע נפרדים המשיקים רק לעתים רחוקות: מחד גיסא המחקר הביקורתי של הנשים והנשיות (Women & Feminist Critical Studies), ותובנותיו באשר לאופייה ההיסטורי והשיחני (Discursive) של קטגוריית הנשיות ומיקומה במארג יחסי הכוח החברתיים; ומאידך גיסא חקר המוגבלות (Disability Studies), ובפרט המחקר הממוגדר של המוגבלות. חיבור זה רלוונטי ונחוץ בהמשך לטענות של אש וגלר (Asch & Geller, 1996), לפיהן הסוגיות הנדונות בלימודי מוגבלות דומות לסוגיות שהתיאוריה הפמיניסטית מתמודדת איתן כבר שנים רבות.

תרומת המחקר היא קודם כול בחיבור שני גופי הידע הנדונים: התאוריות הפמיניסטיות יכולות לספק תובנות עמוקות, שיטות מחקר ונקודות מבט שיעשירו את לימודי המוגבלות, ולימודי המוגבלות מצידם יתרמו לתאוריות הפמיניסטיות שלרוב לא מבחינות בהם במערך הזהויות הרבות המשפיעות על הקטגוריה "אישה". עם זאת, החיבור בין התיאוריות הפמיניסטיות לבין התיאוריות של המוגבלות עלול לעורר גם ביקורת עקב הבנה רחבה של המוגבלות כמערכת תרבותית נרחבת המייצרת סטיגמות לסוגים שונים של מגוון גופני. בד בבד, יש למערכת זו פוטנציאל לעורר פוליטיקה ביקורתית.